Den anonyme konsulent siger, at han er en del af en fagbevægelse, der lige nu har stort fokus på at sikre ordentlige forhold på byggepladserne, hvor de udenlandske selskaber bliver flere. Han fortæller, at det er et krævende arbejde at dokumentere, at reglerne bliver brudt.

- Alle kan underskrive en overenskomst og sige, at den bliver overholdt. Det svære er at dokumentere, at den bliver brudt.

Han er en blandt flere personer i Byggefagenes Samvirke, hvis arbejde blandt andet består i at dokumentere overtrædelser.

Det var i den sammenhæng, at han første gang mødte den omstridte byggeplads ved Lundtoftegade på Nørrebro i København. Her mener man, at byggefirmaet groft udnytter underbetalte udenlandsk arbejdskraft.

Den'lugtede langt væk af social dumping', fortæller han.

Derfor begyndte han som et led i sit faglige arbejde at holde øje med byggepladsen.

- Fra begyndelsen har det set meget lyssky ud. De arbejdede også om natten. Nogle fortalte, at de sov på byggepladsen. Det, syntes vi, ikke var i orden. Arbejder man i Danmark, uanset nationalitet, skal man behandles ordentligt. Man skal have et ordentligt liv og en løn, man kan leve af.

Anonym af hensyn til sikkerhed

Han beskriver overfaldsmændene som nogen, ‘der havde prøvet det før'. Derfor ønsker han af hensyn til egen sikkerhed at være anonym.

- De kan jo nok finde ud af, hvem jeg er. Det er jeg ikke interesseret i, konstaterer han.

DR Nyheder kender mandens identitet.

Han fortæller, at han på dagen for overfaldet befandt sig ved stilladset for at dokumentere, at der blev arbejdet ulovligt. Han mener, at de litauiske arbejdsmænd stadig var i gang efter en arbejdsuge, der havde passeret 70 timer og derfor kunne der være tale om ulovlige forhold.

- Så jeg begyndte at fotografere. Der kom nogle litauere ud og bad om min telefon. Det var lidt utrygt, så jeg forlod stedet og ringede til nogle kolleger, for ikke at være alene.

Overfald sker pludseligt